b'\n_START_ARTICLE_\nFerenc Berke\n_START_SECTION_\n\xc5\xbdivljenjepis\n_START_PARAGRAPH_\nRodil se je v plemi\xc5\xa1ki dru\xc5\xbeini, 25. decembra 1762 v Sebeborcih, o\xc4\x8detu Berke Jano\xc5\xa1u (Luthar in Fliszar ga omenjata kot Te\xc5\xa1anovskega Berketa) in Juditi pl. Novak. Kr\xc5\xa1\xc4\x8den je bil 1. januarja 1763, star\xc5\xa1a pa sta v mati\xc4\x8dni knjigi zapisana kot Nobilis Joannes Berke in Nobilis Juditha Novak. Botra pa sta bila sodni\xc5\xa1ki prisednik Adam pl. Lippich in njegova soproga. Jano\xc5\xa1 Berke, ki je posedoval posesti v Sebeborcih, Vane\xc4\x8di in Te\xc5\xa1anovcih je bil sin \xc5\xa0tefana pl. Berke iz Gorice in Helene pl. Luttar iz Sebeborcev, Judita Novak je bila h\xc4\x8derka Franca pl. Novaka iz Mlajtincev, in Katarine Czipoth (h\xc4\x8derke upravnika mursko-sobo\xc5\xa1kega gradu in gospostva Mihaela Czipota in Judite pl. Lengyel). Dru\xc5\xbeina je posedovala posestva v Te\xc5\xa1anovcih, Moravcih in Sebeborcih. Imel je \xc5\xa1e dva mlaj\xc5\xa1a brata (Jo\xc5\xbeefa, ki je bil kri\xc5\xbeevski ev. duhovnik in Petra, ki je bil trgovec v Debrecenu), ter polsestro Suzano, ki je bila mati puconskega ev. duhovnika in pisatelja Aleksandra Terplana. Ferencov stric je bil vpliven odvetnik in veleposestnik Franc Novak, ki mu je najverjetneje pomagal pri \xc5\xa1olanju._NEWLINE_V \xc4\x8cobinu je pridobil osnovno izobrazbo v ljudski \xc5\xa1oli, od leta 1778 pa je \xc5\xa1tudiral v evangeli\xc4\x8danskem liceju v Bratislavi in \xc5\xa0opronu. V \xc5\xa0opronu je stanoval pri dru\xc5\xbeini evangeli\xc4\x8danskega seniroja \xc5\xa0tefana pl. Bachicha, ki je bil rojen v Te\xc5\xa1anovcih. Tam je spoznal Ano pl. Bachich, ki je kasneje postala njegova druga \xc5\xbeena. Berke je nato tri leta \xc5\xa1tudiral na univerzi v Jeni (Nem\xc4\x8dija)._NEWLINE_Leta 1790 je postal duhovnik v Kri\xc5\xbeevcih. Tam je deloval do leta 1805, ko je mesto duhovnika tam prevzel njegov brat Jo\xc5\xbeef Berke. Nekaj let je nato slu\xc5\xbeboval v razli\xc4\x8dnih krajih, dokler ni postal \xc5\xbeupnik v puconski \xc5\xbeupniji. 14. oktobra 1805 pa je tam postal tudi sosenior, kasneje pa tudi senior. Opravljal je \xc5\xa1e ugledno slu\xc5\xbebo sodnika \xc5\xbeupanijske table v \xc5\xbdelezni \xc5\xbeupaniji. Po smrti prve \xc5\xbeene Elizabete pl. Poszgai (vdove po Janezu Ringhofferju) se je 27. julija 1820 poro\xc4\x8dil z Anno pl. Bachich (vdovo po evangeli\xc4\x8danskem duhovniku Petru pl. Horvathu iz Meszlena, h\xc4\x8derko evangeli\xc4\x8danskega seniorja (superintendenta) \xc5\xa0tefana pl. Bachicha in Suzane pl. Kroyher), vendar noben zakon ni prinesel otrok. Brat Suzane pl. Kroyher je bil avstro-ogrski podmar\xc5\xa1al baron Karl pl. Kroyher de Helmfels (1755-1838)._NEWLINE_1817 je izdal skupaj z Matja\xc5\xa1om Godino drugo izdajo Nouvega Z\xc3\xa1kona \xc5\xa0tefana K\xc3\xbczmi\xc4\x8da v Bratislavi: Nouvi z\xc3\xa1kon ali testamentom goszpodna nasega Jezusa Krisztusa zdaj oprvics zgrcskoga na szt\xc3\xa1ri szlovenszki jezik obrnyeni po Stevan K\xc3\xbczmicsi surdanszkom. F. Tudi je podpisal molitvenik Juriva Cipota 1829: D\xc3\xbchovni \xc3\x81ldovi._NEWLINE_Umrl je v Puconcih v 81. letu starosti, pogrebni obred na tamkaj\xc5\xa1njem pokopali\xc5\xa1\xc4\x8du pa je vodil njegov ne\xc4\x8dak Aleksander Terplan.'